ועדת החינוך והתרבות, כנסת 15, פרוטוקול מספר 527, 2002-10-21 10:00

זבולון אורלב: בוקר טוב, אני פותח את הישיבה בעניין הצעת חוק תיקון רשות השידור (תיקון מס' 13) של חברי כנסת מכל חלקי הבית.

זבולון אורלב: עניינו של החוק הזה הוא פשוט מאוד.

זבולון אורלב: על פי החוק הקיים, חברה שזכתה פעמיים, לתקופה של 10 שנים, לא יכולה לגשת למכרז.

זבולון אורלב: אנחנו חושבים שהמגבלה הזו היא ארכאית.

זבולון אורלב: בינתיים חוקק חוק חופש העיסוק, וניתן יהיה לגשת למכרז.

זבולון אורלב: כמובן, מי שישב במכרז יוכל לשקול את כל השיקולים הלגיטימיים, האם מישהו שכבר זכה 10 שנים, רוצים שימשיך.

זבולון אורלב: כל זה להעביר לשיקול דעת ולא לאסור איסור גורף בחוק, שבשום תנאי חברה לא יכולה לגשת למכרז.

זבולון אורלב: אין לזה אח ורע בשום דבר אחר.

זבולון אורלב: למיטב ידיעתי, החוק אושר על ידי ועדת שרים לחקיקה, וכך גם אמר השר שהיה ממונה על חוק רשות השידור בזמנו, ד"ר רענן כהן.

זבולון אורלב: הוא עבר בתמיכה מלאה בקריאה טרומית, עבר בתמיכה מלאה בקריאה ראשונה, ואנחנו רוצים לאשר אותו היום לקריאה שניה ושלישית.

זבולון אורלב: זה אחד מהחוקים הקצרים ביותר שאני מעורב בהם.

זבולון אורלב: בחוק רשות השידור, התשכ"ה - 1965 - בסעיף 25(א) פסקה (3) תימחק.

זבולון אורלב: אפשר להצביע, יש למישהו הערות?

זבולון אורלב: למען הזהירות, משרד המשפטים פה?

זבולון אורלב: הודיעו שיגיעו ולא הגיעו.

זבולון אורלב: הישיבה אמורה היתה להתחיל ב- 10:00, השעה 10:20 ונציגי משרד המשפטים לא הגיעו.

זבולון אורלב: רשות השידור, עו"ד מרסיה צוגמן פה?

מרסיה צוגמן: אנחנו מסירים את ההתנגדות שלנו.

זבולון אורלב: תודה רבה.

זבולון אורלב: איגוד המפרסמים, מירי זיסו, איננה.

זבולון אורלב: איגוד חברות הפרסום, נמצאים ותומכים בהחלט.

זבולון אורלב: האגודה לזכות הציבור לדעת, אתם תומכים בחוק?

רמי סדן: אנחנו תומכים, אבל ההערות בדו"ח גיזבורג לגבי רשות השידור אומרות שיש דברים שדורשים בדיקה נוספת לגבי היחסים שבין שפ"מ ורשות השידור.

רמי סדן: אנחנו מבקשים לוודא שאותן הערות שמופיעות בדו"ח יילקחו בחשבון על ידי רשות השידור.

מרסיה צוגמן: רשות השידור היתה בדין ודברים עם חברת שפ"מ, ובצענו כמעט את כל ההמלצות של דו"ח גינזבורג.

מרסיה צוגמן: אנחנו ממשיכים לתקן.

זבולון אורלב: תודה.

זבולון אורלב: נציג האוצר פה?

אתי בנדלר: הממשלה בעצם תמכה בזה, והיא לא שינתה את תמיכתה, ולכן זו לא הצעת חוק תקציבית, בכל מקרה.

זבולון אורלב: בכל זאת, אני שואל את רשות השידור, יש עלות תקציבית לחוק הזה, ביצוע החוק הזה יעלה כסף?

מרסיה צוגמן: אין.

אתי בנדלר: זה רלוונטי לקריאה ראשונה כי צריכים לכתוב את זה, לא לשניה ושלישית.

אתי בנדלר: בקריאה שניה ושלישית אני צריכה להתייחס רק לנושא של הצעת חוק תקציבית, או לא, ומשהממשלה תומכת אין צורך.

זבולון אורלב: ואם מחר ועדת שרים לענייני חקיקה תתכנס ותחליט להתנגד?

זבולון אורלב: לכן, אני רוצה להתכונן.

זבולון אורלב: רשות השידור אומרת שאין עלות תקציבית לחוק, נציג האוצר גם הוא הוזמן, השעה 10:20, לא הגיע.

רמי סדן: האם רשות השידור בדקה אפשרות לעלות חלופית, למצב שבו היא עצמה תמכור זמן שידור?

מרסיה צוגמן: לא.

זבולון אורלב: לא בדקה.

זבולון אורלב: אנחנו יכולים לקיים דיון איך רשות השידור מנהלת את המכרז, אבל לא זה הדיון.

זבולון אורלב: הדיון כרגע, הוא מאוד טכני בחוק שהיתה בו מגבלה.

זבולון אורלב: אנחנו רוצים להסיר את המגבלה ולאפשר למוסדות המוסמכים של רשות השידור לשקול את השיקולים שאתה אומר.

זבולון אורלב: רבותיי, בהעדר הערות נוספות אני מעלה את החוק להצבעה.

זבולון אורלב: הצבעה בעד: פה אחד נגד: אין אני קובע שהחוק אושר פה אחד על ידי חברי הכנסת, בהעדר כל התנגדות.

זבולון אורלב: תודה רבה, הישיבה נעולה.